બાબાઓ બેનકાબ થતાં બે અઠવાડિયા પહેલાં અખબારમાં ચંદીગઢ, પુના અને મુંબઈમાં સ્ત્રીઓનું સ્ટોકિંગ એટલે કે પીછો કરતાં પુરુષોની ધરપકડના સમાચાર છપાયા હતા તે ભૂલાઈ ગયા છે. સ્ત્રીઓનો પીછો કરવો અને તેને પ્રાપ્ત કરવી તે ફિલ્મો દ્વારા સ્થાપિત કરવામાં આવેલી બાબત છે. મુંબઈમાં તો રીક્ષામાં જતી એક છોકરીની કોલેજિયન યુવાનોએ પીછો કર્યો હતો. આ બધું થાય એટલે સ્ત્રીઓની સલામતી અંગે લોકોએ ચિંતા વ્યક્ત કરીને વળી વાત ભૂલાઈ જાય. તો બીજી તરફ એક પ્રસિદ્ધ ચેનલ પર હિન્દી ધારાવાહિક પહેરેદાર પિયાકીમાં દસ વરસનો બાળક ૧૮ વરસની છોકરીનો પીછો કરી તેના સેંથામાં સિંદુર પુરે છે. આ ધારાવાહિક માટે પણ બે સમાચાર છે. એક તો તેના વિરુદ્ધ માનસી જૈને ચેન્જ ડોટ ઓઆરજી મારફત પિટિશન ફાઈલ કરી ધારાવાહિકનું પ્રસારણ અટકાવવાની અરજી કરી હતી. તો કેટલીક સામાજીક સંસ્થાઓએ પણ બ્રોડકાસ્ટિંગ મિનિસ્ટરને ધારાવાહિક પર બૅન લાવવાની માગ કરી છે. નવાઈની વાત તો એ છે કે આ ધારાવાહિકની ટીઆરપી વધી છે. એક તરફ આપણે ત્યાં બાળવિવાહ ગેરકાનૂની છે પણ બાળલગ્નો પરની ધારાવાહિક લોકોને ખૂબ ગમે છે, એટલે જ તેની ટીઆરપી વધી રહી છે. આ લખી રહી હતી તે પહેલાં પહેલીવાર તે ધારાવાહિકનું ટીવી પર પ્રસારણ જોયું. પરંપારિક રાજસ્થાની પહેરવેશમાં સજ્જ સ્ત્રીઓના મોટાભાગના ચહેરા પર ક્રોધ, ઈર્ષ્યાનો રંગ પણ હતો. તો ધારાવાહિકની ૧૮ વરસની નાયિકાના ચહેરા પર દુખ, આંસુ અને અસહાયતાનો ભાવ હતો. પિટિશનની એટલી અસર જ થઈ કે ધારાવાહિકનું પ્રસારણ પ્રાઈમટાઈમ ૮.૩૦ના થતું હતું તેને બદલે હવે રાતના ૧૦ વાગ્યે થઈ રહ્યું છે. ચેનલે વાર્તામાં લીપ લેવાની ય વાત જાહેર કરી છે. ધારાવાહિકની સ્ત્રીઓ પિતૃસત્તાક સમાજનું પ્રતિબિંબ જ બની રહે છે. સ્ત્રી દ્વારા બનાવવામાં આવતી, સ્ત્રીઓ જેમાં કામ કરે છે અને મુખ્ય કિરદારો સ્ત્રીઓ જ હોય. સ્ત્રીઓ જ જેને સૌથી વધુ જુએ છે તેમાં સ્ત્રીઓનું નિરૂપણ પીડિતા અને પીડકનું, શોષિત અને શોષકનું જ કેમ દેખાય છે? ધારાવાહિકોમાં દર્શાવાતી સ્ત્રીઓમાં આપણું જ પ્રતિબિંબ છે. એ જ પારંપરિક-પિતૃસત્તાક સ્ત્રીનું જે આપણામાં હજી જીવે છે